作者：程珌
词牌/韵律：沁园春

paragraphs: 玉局仙人，轻帆万里，送入三吴。
怪一舟如叶，元无浊物，依然姑射，满载冰壶。
昔日文君，千言成诵，不识如今记得无。
新来也，喜都将分付，一颗骊珠。
向来田赋蠲输。
散多少、春风巴与渝。
算公家粗了，莼鲈而已，何妨西子，白发江湖。
印铸黄金，时来须佩，毕竟人生万卷书。
离情处，正秦淮岁晚，雪意模糊。